SL Uradni list Evropske unije C 91/12

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta z dne o shemah kakovosti kmetijskih proizvodov in živil

(2016/C 91/10)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ENOTNI DOKUMENT

„GINJA DE ÓBIDOS E ALCOBAÇA“

EU št.: PT-PGI-0005-01143 – 6.8.2013

ZOP ( ) ZGO ( X )

1. Ime

„Ginja de Óbidos e Alcobaça“

2. Država članica ali tretja država

Portugalska

3. Opis kmetijskega proizvoda ali živila

3.1 Vrsta proizvoda

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

„Ginja de Óbidos e Alcobaça“ je ime za sadež kultivarja „Galega“ iz družine rožnic, ki spada v poddružino koščičastega sadja, rod Prunus in vrsto Prunus cerasus L. Za ta kultivar, ki ga pridelujejo na geografskem območju, so značilni rdeča barva, majhni sadeži, rahlo sploščena oblika ter naslednje kemične in organoleptične lastnosti:

(a) Kemične lastnosti

Glede na vzorce analize so kazalniki za skupno vsebnost kisline in skupno vsebnost sladkorja naslednji:

Kazalnik Najmanjše vrednosti Največje vrednosti Skupna vsebnost kisline (g/l jabolčne kisline) 16 20 Skupna vsebnost sladkorja (°Brix) 16 20

(b) Organoleptične lastnosti

Za višnje Ginja de Óbidos e Alcobaça je značilna intenzivna aroma in uravnotežen grenko-sladek okus, ki je rezultat visoke koncentracije sladkorjev in kislin. Meso je srednje trdnosti in čvrste teksture.

3.3 Krma (samo za proizvode živalskega izvora) in surovine (samo za predelane proizvode):

—

3.4 Posebni proizvodni postopki, ki jih je treba izvajati na opredeljenem geografskem območju:

Posebna proizvodna postopka, ki ju je treba izvajati na opredeljenem geografskem območju, sta pridelava in obiranje sadja.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime:

—

3.6 Posebna pravila za označevanje proizvoda, za katerega se uporablja registrirano ime:

Posebni znak za višnje Ginja de Óbidos e Alcobaça mora vsebovati naslednje elemente:

1. Ginja de Óbidos e Alcobaça – Indicação Geográfica Protegida ali Ginja de Óbidos e Alcobaça IGP

2. Logotip Ginja de Óbidos e Alcobaça, prikazan v nadaljevanju:

4. Jedrnata opredelitev geografskega območja

Z administrativnega vidika je geografsko območje pridelave višenj Ginja de Óbidos e Alcobaça omejeno na občine Óbidos, Alcobaça, Nazaré, Caldas da Rainha, Bombarral in Cadaval ter krajevne skupnosti Juncal, Calvaria de Cima, Pedreiras, Porto de Mós (São João Baptista), Porto de Mós (São Pedro), Serro Ventoso in Arrimal v občini Porto de Mós.

5. Povezava z geografskim območjem

Območje pridelave višenj Ginja de Óbidos e Alcobaça se razteza od gorovja Candeeiros do Atlantskega oceana, kar pomeni, da gre za določeno geografsko območje z zelo specifično mikroklimo. Ugodna tla in pogoji pridelave omogočajo, da sadeži Ginja de Óbidos e Alcobaça razvijejo visoko organoleptično kakovost in posebne značilnosti, opisane v točki 3.2, ki jih ločujejo od višenj iz drugih regij.

Zaradi bližine Atlantskega oceana je dnevna temperatura zraka stalna in se v povprečju giblje okoli 15 °C. Povprečna skupna letna količina padavin v gorovju Candeeiros znaša med 600 in 900 mm. Na vlažnost zraka, ki letno v povprečju znaša 80 %, vplivajo bližina morja ter prevladujoči vetrovi s severa in severozahoda.

Količina sonca je odvisna od oblačnosti, čeprav je podnebje milo zaradi bližine Sredozemlja, in se v povprečju giblje med 2 400 in 2 500 ur sonca letno.

Kombinacija teh posebnih pogojev (temperatura, vlažnost zraka, količina oblačnosti in sonca) v fazi zorenja zaradi bližine morja in gorovij Aire-Candeeiros-Montejunto, ki potekajo vzporedno z obalo v smeri od severa proti jugu, zagotavlja višjo raven sladkorjev, ki izravnajo skupno vsebnost kisline v sadežu in ločijo višnje Ginja de Óbidos e Alcobaça od višenj, pridelanih v drugih regijah.

Za višnje Ginja de Óbidos e Alcobaça, pridelane na določenem geografskem območju, so značilni rdeča barva, visok odstotek sladkorjev ter visoka vsebnost kisline, kar jim daje uravnotežen grenko-sladek okus in intenzivno aromo, ki so ključnega pomena za uporabo v živilih, v katerih se uporablja ta proizvod.

V regiji proizvedenim živilom, kot so likerji, čaji in slaščice, se z dodajanjem višenj Ginja de Óbidos e Alcobaça poveča ugled, saj visoka koncentracija sladkorjev in kislin živilom daje sladko-kisel okus ter njihov ugled povezuje s kakovostjo sadežev.

Pri pridelavi Ginja de Óbidos e Alcobaça je ključnega pomena človeški dejavnik, saj strokovno znanje in izkušnje lokalnih pridelovalcev izhajajo iz empiričnega znanja pridelave višenj Ginja de Óbidos e Alcobaça in se prenašajo iz roda v rod.

Zlasti pri določanju prave zrelosti sadežev (koncentracije sladkorjev in kislin), ko so primerni za obiranje. Obiranje traja 20 dni, saj sadeži ne dosežejo prave stopnje zrelosti v enakem času.

Najprimernejši datum obiranja se določi po vizualni oceni, zlasti s preverjanjem, ali je sadež v celoti rdeč, kar znajo lokalni kmetovalci določiti na podlagi dolgoletnih izkušenj.

Menihi so ustanavljali kmetije na dobrih kmetijskih zemljiščih, ki ustrezajo današnjim območjem pridelave višenj Ginja de Óbidos e Alcobaça, od koder so obvladovali trgovino na območju.

Novejši zapisi pričajo o ugledu višenj Ginja de Óbidos e Alcobaça, za katere so bili že organizirani informativni dnevi, delavnice in različne dejavnosti osveščanja. O višnjah Ginja de Óbidos e Alcobaça kot o kakovostnem sadežu, ki je v interesu geografskega območja, so pisali regionalni tiskani mediji in različna sektorska združenja.

Določeno geografsko območje, na katerem pridelujejo višnje Ginja de Óbidos e Alcobaça, je znano kot zibelka njihove pridelave, o čemer pričajo zgodovinski zapisi, ki potrjujejo njegov obstoj, in dejstvo, da je na geografskem območju mogoče dokazati razliko v kakovosti.

Sklic na objavo specifikacije

(drugi pododstavek člena 6(1) te uredbe)

http://www.dgadr.mamaot.pt/images/docs/val/dop_igp_etg/Valor/doc/CE_Ginja_ObidosAlcobaca.pdf

(1) UL L 343, 14.12.2012, str. 1.